עוד הישג לנובאק ג'וקוביץ' ורפאל נדאל. היום (שבת), נבחרות סרביה וספרד העפילו לגמר גביע ה-ATP הראשון אי פעם. לפנות בוקר, "נולה" ניצח בשלוש מערכות את דניל מדבדב הרוסי, 1:6, 7:5, 4:6 ועזר לסרביה לעלות ליתרון 0:2 על רוסיה, מה שהבטיח את ההעפלה לגמר. בהמשך, גם השור הספרדי השיג ניצחון בשלוש מערכות (6:4, 5:7, 1:6) על אלכס דה מינור וקבע 0:2 על אוסטרליה בחצי השני.
מוקדם יותר הבוקר, דושאן לאיוביץ' העלה את הסרבים ליתרון ראשון בהתמודדות, כשניצח את חצ'אנוב 5:7, 6:7 לאחר מאבק לא פשוט ומערכה שנייה שהוכרעה בשובר שוויון. ג'וקוביץ' השלים ניצחון כפול, והנבחרת הסרבית העפילה לגמר הראשון אי פעם של הטורניר, כאשר יש לה זכייה אחת לפני עשור בגביע דייויס, ועוד סגנות ב-2013. בקרב הזוגות לפרוטוקול, הסרבים ניצחו את הרוסים גם כן וקבעו 0:3.
היריבה שלה נקבעה בהמשך הבוקר, כשנבחרת ספרד כאמור גברה על אוסטרליה, עוד לפני קרב הזוגות, והשיגה את הכרטיס השני לגמר, כשבמשחק הראשון רוברטו באוטיסטה-אגוט טייל עם 1:6, 4:6 על ניק קיריוס. לאחר מכן, נדאל שלח את הנבחרת שלו לגמר של התחרות שנערכת בסידני אחרי שהזיע וחזר מפיגור של מערכה.